**Gjeninnfør lovreguleringen av rørleggerfaget!**

For å drive rørleggervirksomhet i Norge måtte en ha autorisasjon, fram til 1997. Som et ledd i tilpassingen til EUs konkurranseregler ble denne fjernet. I senere tid har debatten om lovregulering dukket opp igjen. I EU-landet Danmark ble en slik autorisasjonsordning for installasjoner for EL og VVS innført i 2019.

I 2020 ble det gitt en rekke innspill på Byggkvalitetutvalgets høringsforslag om forsvarlig byggkvalitet, Her var Foreningen for Ventilasjon, Kulde og Energi (VKE) og Rørentreprenørene Norge krystallklare på at forslaget om lovregulerte yrker vil gi et kvalitetsløft både for deres bransjer og sluttproduktet.

Landskonferansen for rørleggere er samstemt i sin støtte til en slik gjeninnføring av autorisasjonskravet, og oppfordrer Fellesforbundet til å bidra i prosessen opp mot arbeidsgivere og myndigheter for å få en slik ordning på plass.